ক্রিকেটের ময়দানে এ এক অন্য আখ্যান। বাইশ গজের সমান্তরালে পুরনো প্রেমের গল্পও ফিরে এল দক্ষিণ আফ্রিকায়। প্রয়াত নেলসন ম্যান্ডেলার দেশে গিয়ে ভারতের সম্মান লুন্ঠিত হয়েছে। 
সামনে তৃতীয় টেস্ট। সেখানে হারানো সম্মান ফিরে পাওয়ার লড়াই করবেন কোহলিরা। কিন্তু তারই পাশাপাশি ‘অস্বস্তিজনক’ এক পরিস্থিতির চিত্রনাট্যও তৈরি হতে চলেছে দক্ষিণ আফ্রিকায়। 
তৃতীয় টেস্টে ভারতের হয়ে উইকেটের পিছনে দাঁড়াবেন দীনেশ কার্তিক। অস্বস্তিজনক পরিস্থিতির মোকাবিলা করতে হবে তাঁকেই। 
বিষয়টা কী? উল্লেখ্য, চোটের কারণে দলে নেই বাংলার ছেলে ঋদ্ধিমান সাহা। দ্বিতীয় টেস্টে ঋদ্ধির জায়গায় খেলেছেন পার্থিব পটেল। তৃতীয় টেস্টে ঋদ্ধির জায়গায় কার্তিকের নাম ঘোষণা করা হয়েছে।  

এই বিষয়ে অন্যান্য খবর

দক্ষিণ আফ্রিকা সিরিজ শেষ ঋদ্ধির, হতাশা নিয়ে দেশে ফিরছেন বঙ্গতনয় 
২১ বছরের অধরা কীর্তি ছুঁয়ে দক্ষিণ আফ্রিকায় ‘রূপকথা’ কোহলির!


দক্ষিণ আফ্রিকার মাটিতে পা ফেললেই কার্তিকের সঙ্গে সাক্ষাৎ হবে ভারতীয় ওপেনার মুরলী বিজয় ও তাঁর স্ত্রী নিকিতার সঙ্গে। এই নিকিতা ছিলেন কার্তিকের প্রথম স্ত্রী। ২০১২ সালে সব চিত্রনাট্য বদলে যায়। 
আইপিএল-৫ চলাকালীন কার্তিকের স্ত্রী নিকিতার সঙ্গে মুরলী বিজয়ের আলাপ হয়। ক্রমে সেই আলাপ জমে ওঠে। ধীরে ধীরে মুরলী ও নিকিতা একে অপরের প্রেমে পড়েন।
কার্তিকের কানে পৌঁছয় সবটাই। তখনই কার্তিক ডিভোর্স দিয়ে দেন নিকিতাকে। মুরলী বিজয় বিয়ে করেন কার্তিকের স্ত্রী নিকিতাকে। কার্তিক পরে বিয়ে করেন স্কোয়াশ প্লেয়ার দীপিকা পাল্লিকলকে। 
দক্ষিণ আফ্রিকায় আগে থেকেই রয়েছেন মুরলী বিজয়। স্ত্রী নিকিতাও রয়েছেন সেখানে। খেলার জন্য কার্তিক সেখানে উপস্থিত হলে পরিস্থিতি হবে একেবারে সিনেমার মতো। 
কার্তিক, বিজয় অবশ্য পেশাদার ক্রিকেটার। ব্যক্তিগত জীবনের প্রভাব দেশের হয়ে খেলার সময়ে না পড়ারই কথা। পুরনো সম্পর্ক তো কবেই চুকে বুকে গিয়েছে। কিন্তু মনে যে আঁচড় একবার পড়ে, সেই আঁচড় কি সহজে মোছা যায়! 
হৃদয়ে প্রেমের গল্প শেষ হলেও এই অবশেষটুকু যে থেকেই যায়।